**Tisztelt Bugyi Nagyközség Önkormányzatának Gazdasági-, Fejlesztési- és Ügyrendi Bizottsága!**

**Tisztelt Elnök Úr, tisztelt Jegyző Úr!**

Alulírott **Dr. Szadai Szilárd** (2347 Bugyi, Erzsébet királyné utca 34. szám alatti lakos), mint a **Gazdasági-, Fejlesztési és Ügyrendi Bizottság „külsős” tagja**, az alábbi

**e l ő t e r j e s z t é s s e l**

**fordulok a T. Bizottsághoz, illetve a T. Elnök Úrhoz és a T. Jegyző Úrhoz!**

A Bugyi Nagyközség Önkormányzatának Gazdasági-, Fejlesztési- és Ügyrendi Bizottságának 2020. július havi ülésén megfogalmazódott, hogy Bugyi Nagyközség fejlesztése kapcsán a további ötleteket 2020. július 31. napjáig terjesszük elő, amellyel később egy részbizottság foglalkozik. Ennek a felhívásnak eleget téve az alábbi javaslatokat terjesztem elő:

**I. Közérdeklődésre számot tartó ügyek listája (projektlista) és ötletlista felállítása és nyilvántartása**

**II. Bugyi Nagyközség Önkormányzata kommunikációjának teljes körű felülvizsgálata (különösen a közösségi oldal fejlesztése és a „Bugyi Társalgó” létrehozása)**

**III. „Bugyi TV” létrehozása Youtube-csatornaként**

Egyben kérem, hogy a Gazdasági-, Fejlesztési- és Ügyrendi Bizottság vegye fel ősszel a napirendi pontjai közé ezek megtárgyalását, majd indítványozza, hogy a Kulturális Bizottság is tűzze napirendi pontjai közé ezeket a pontokat, melyet követően a Képviselő-testület is tárgyalja meg ezeket a kérdéseket a bizottsági javaslatok és hozzászólások ismeretében.

Javaslataimat az alábbiakkal indokolom, illetve az alábbiakban részletesen kifejtem:

**I. Közérdeklődésre számot tartó ügyek listája (projektlista) és ötletlista felállítása és nyilvántartása.**

A bizottsági ülésen szóba került, hogy a projektlistát célszerű közérdeklődésre számot tartó ügyek listájaként hívni. A listára álláspontom szerint azért van szükség, hogy **mindenki számára átlátható legyen, melyek a legfontosabb ügyek, és milyen fázisban tartanak**. A projektlista felállításának indokait a Bugyi, 2020. február 6. napján kelt előterjesztésemben már előadtam, az abban foglaltakat változatlanul fenntartom, anélkül, hogy azokat megismételném. Kérem annak szíves felhasználását.

Álláspontom szerint célszerű lenne a lista összeállítását követően, az ügyre vonatkozó rövid tájékoztatókkal együtt az Önkormányzat **honlapjára és facebook oldalára kitenni** oly módon, hogy az folyamatosan hozzáférhető legyen, és a felmerülő kérdések esetén lehessen rá hivatkozni. Ezzel mindenki számára világossá lehetne tenni, hogy nagyvonalakban hogyan állnak ezek az ügyek.

Ezért érdemes lenne gondoskodni arról, hogy ez a lista **széles körben ismertté váljon**. Egyben amennyiben jelentős haladást értünk el egyes projektekben, a listában található tájékoztatást lehetne **frissíteni**, majd minden **év végén áttárgyalni**, hogy mely területen milyen előrelépést értünk el az adott évben.

Emellett pedig a folyamatosan bejövő újabb ötletekre álláspontom szerint **„ötletlistát”** kellene vezetni, és időközönként felülvizsgálni, hogy abból mely ötleteket tűz a bizottság a napirendi pontjai közé. Az ötletlistát célszerű a Bizottság elnökének nyilvántartania, és **legalább félévente a Bizottság elé terjeszteni megtárgyalásra**.

Továbbá álláspontom szerint – amikor már az Önkormányzat kommunikációját is felülvizsgáltuk – **széles körben is meg kellene hirdetni, hogy minden ötletet vár az Önkormányzat, és azt milyen e-mail címen lehet előterjeszteni.** A beérkezett ötleteket beregisztrálnánk az ötletlistába, természetesen az ugyanarra irányuló ötleteket elég egyszer. Végül, mint ahogy azt írtam, a Bizottság elnöke fél évente a Bizottság napirendjére tűzné az ötletlista tartalmának megtárgyalását.

Javasolom, hogy 2020. július 31. napját követő 15 napon belül a Bizottság elnöke állítsa össze a beérkezett ötletekből az ötletlista prototípusát, és küldje meg a részbizottság tagjainak e-mailben, majd a részbizottság 2020. augusztus 20. napját követően, augusztus hónapban üljön össze az ötletek megtárgyalására, az ötletlista végleges formájának kialakítására, és a projektlista, illetve a közérdeklődésre számot tartó ügyek listájának kialakítására.

**II.**

**Bugyi Nagyközség Önkormányzata kommunikációjának teljes körű felülvizsgálata**

**(különösen a közösségi oldal fejlesztése és a „Bugyi Társalgó” létrehozása)**

A Bugyi Nagyközség Önkormányzata kommunikációjának teljes körű felülvizsgálata alatt az alábbi „csatornák” felülvizsgálatát értem:

- az Önkormányzat honlapja

- Az Önkormányzat facebook oldala

- Az Önkormányzat újsága, a Bugyi Körkép

- Az Önkormányzat kommunikációjának egyéb lehetőségei

- A strukturális átalakítások szükségessége

**1. Az Önkormányzat honlapja:**

Álláspontom szerint az Önkormányzat honlapjának dizájnja elavult, modernebb, átláthatóbb honlapot kellene készíteni, és aktualizálni kellene a tartalmát.

A dizájnt illetően jóval komolyabb felépítésű honlapot javasolnék, markánsabb színekkel, hogy a honlap modernnek, naprakésznek és professzionálisnak tűnjön. A tartalmat érdemes lenne felülvizsgálni, frissíteni, hiszen található benne pontatlanság is.

**2. Az Önkormányzat facebook oldala**

Még az Önkormányzat honlapjától is nagyobb jelentősége van az Önkormányzat facebook oldalának, hiszen valójában ennek sokkal nagyobb a látogatottsága, és ez az a felület, ahol az átlag lakos a legtöbbet „találkozik” az Önkormányzat tényleges tevékenységével – már ha az megjelenítésre kerül. A facebookon kialakított képet ezért nem becsülném le, meggyőződésem, hogy ma már a közösségi oldalak a legnagyobb véleményformáló erők. Kis túlzással az Önkormányzatot is olyannak látják, ahogy az megjelenik a közösségi oldalon.

2019. őszétől az Önkormányzat facebook oldalában színvonal emelkedés jelentkezett, az elhanyagoltról a középszintűre kapaszkodott fel. Ez a gyakoribb posztolásnak és a „színesebb” tartalmak megosztásának volt az eredménye. Álláspontom szerint a professzionális szint (magánoldalak esetében prémium szintnek mondanám) az lenne, ha az Önkormányzat saját tartalmat gyártana, és nem meglévő tartalmakat osztana meg folyton. A meglévő tartalmak ilyen gyakori megosztásával egyrészt a tartalmak súlya nivellálódik, és a fontosabb posztok nem jelennek meg kellő súllyal.

A saját tartalmak alatt értem a több, konkrétan az Önkormányzat munkájával, eredményeivel kapcsolatos posztot a többi nem Önkormányzathoz kapcsolódó poszt helyett, akár képviselő-testületi ülésekről is lehetne néhány fotót készíteni rövid beszámolóval. Színesen, képekkel kellene bemutatni az Önkormányzat munkáját, eredményeit. Fontos lenne megszólítani, kérdést feltenni az embereknek, szavazást indítani bizonyos kérdésekben. Ezek mind azt szolgálnák, hogy egyre inkább megkedvelnék az Önkormányzat közösségi oldalát, közösségformáló erővé válna, és ha valami fontos történik, tudnák, hova kell kattintani, hogy információt szerezzenek.

A közösségformálás szempontjából viszont **hosszútávon azt tartanám célszerűnek, ha az Önkormányzat megkettőzné a facebook oldalát**, vagyis

- a fajsúlyosabb, hivatalos közlésekhez az Önkományzat **első számú, jelenlegi facebook oldalát** használná,

- és egyben létrehozna egy „**Bugyi Társalgó”** vagy hasonló elnevezésű oldalt, ami könnyedebb hangvételű lenne, megszólítaná a lakosokat, folyamatosan tájékoztatna kevésbé fontos eseményekről is. Kérdéseket tenne fel, szavaztatna, látványterveket közölne, bejelentkezne képekkel a rendezvényekről, és folyamatosan, színesen invitálná az embereket a településünkön lévő legkülönfélébb eseményeire. Mindezzel olyan hatást keltve, hogy Bugyin van élet, van közösség, és vannak programok is, vagyis a településünk egy olyan község, ahol jó élni. Létre kellene hozni tehát egy valódi fórumot a legnagyobb közösségi oldalon, az úgynevezett „Bugyi Társalgót”, mert láthatóan lenne rá igény, mivel ezek a beszélgetések ma szétszórtan zajlanak. Jelenleg az Önkormányzat oldalától kezdve mindenhova írogatnak az emberek, ha például az egyik utcában elmegy az áram, vagy ha meg akarják kérdezni, mikor és hol kezdődik valamilyen esemény Bugyin.

**3. A Bugyi Körkép helyzete**

A Bugyi Körkép kapcsán az a véleményem alakult ki, hogy ugyanolyan jelenleg, mint a facebook oldal: hozza a kötelezőt, de nincs benne olyan, ami miatt az olvasók jó értelemben vett „függővé” válnának.

Ennek több oka is van:

- nincsenek **állandó, jól megszokott rovatok**, vagy ha vannak, nem látható, nincs egyértelműsítve, hogy az egy állandó rovat. Ennek megoldására javasolnék egy **rövid tartalomjegyzéket** az elején

- a rovatok között nincs **olyan, ami néha feszegetné a határokat,** amiről azután beszélne a közösség, ami gondolatébresztő, inspiratív lenne, másokat is arra sarkallna, hogy reagáljanak rá. Erre példa lehetne egy olyan állandó rovat létrehozása, amely minden alkalommal **feltenne egy kérdést**, és néhány lakostól megjelenítené a válaszokat. Ezek lehetnének a településünkkel kapcsolatos, véleményt váró kérdések, de lehetnének közéleti jellegű kérdések is, például az eutanázia kapcsán meg lehetne kérdezni a helyi orvos, a helyi pap és egy bugyi lakos véleményét. Az már pedig csak fantázia kérdése, hogy ugyanezt a kérdést, illetve vitát, vagy **további hozzászólásokat lehetne várni a „Bugyi Társalgó”** színes oldalán, ahol a **helyi lakosok szívesen hozzászólnának a kérdéshez**, ha megfelelő moderálással a személyeskedő kommentelőket féken tartaná a moderátor.

- a Körkép alapvetően nincs megjelenítve interneten, holott ma már alapvető lenne, hogy interneten is lehessen olvasni (az Önkormányzat facebook oldalán és honlapon is). Korábban elérhető volt digitálisan, de most nem látni, vagy nehezen elérhető. Erre is jó lenne egy könnyedebb hangvételű „Bugyi Társalgó” oldal, ahol a **Körkép cikkeit akár egyenként is ki lehetne tenni, amelyhez aztán a lakosok hozzászólhatnának.**

**4. Az Önkormányzat kommunikációjának egyéb lehetőségei**

Azon is el lehet gondolkodni, hogy milyen módon lehetne még kommunikálni a lakosokkal. A twitter Magyarországon nem elterjedt, de az **instagram** például a fiatalok körében népszerűbb már, mint a facebook, ezért ezt a lehetőséget is ki lehetne akár tölteni, kifejezetten fiataloknak szóló tartalmakkal.

Az egyéb lehetőségek között ismét megemlíteném a **Bugyi Társalgó** oldal létrehozását, vagy akármilyen könnyedebb hangvételű, közösségformáló oldalt.

Végül a „legnagyobb dobás” az lenne a kommunikációban, ha lenne saját TV csatornánk, de ennek csak **Youtube-csatornaként** van realitása. Ez egy olyan lehetőség, amellyel hasonló méretű település még nem élt, épp ezért is izgalmas vállalkozás lenne ebbe belefogni, de ezt a III. pontban kifejtem.

**5. Strukturális átalakítás szükségessége**

Mindez felvet néhány kérdést. Ki az, aki elindítja a változást és koordinálja ezeket a feladatokat, és motorja az egész kommunikáció működésének. Erre kijelölt, felelős személy nélkül nem indul meg a közösségépítés.

Kettő irányba mehetünk el:

- **sajtóreferenshez h**asonló munkakörben alkalmaz egy embert az Önkormányzat

- vagy **társadalmi megbízatású alpolgármestert** választ, aki létrehozza a ciklus alatt a szemléletváltást.

**A társadalmi megbízatású alpolgármester lenne felelős a közösségépítésért.** Ugyanis ennek a teleplésnek az a legnagyobb hiányossága, hogy nem valódi közösség. Egyrészt községi szinten nem alakult ki, másrészt az értelmiség nincs megszervezve. Nincsenek klubok, körök, amiket az értelmiség látogatna, ahol eszmét cserélnének.

Ehhez álláspontom szerint nem elég sajtóreferensi pozíció, ha valaki érdemben le akar ülni egy civil szervezettel tárgyalni arról, hogy milyen lépéseket tegyen a falu színesebbé tétele érdekében, illetve ebben az Önkormányzat hol tud segíteni, akkor fontos, hogy egy alpolgármester üljön le velük szemben, hogy legyen súlya a dolognak. Álláspontom szerint könnyen ki lehetne alakítani ennek a társadalmi megbízatású alpolgármester presztizsét is a faluban, és sokan jelentkezhetnének erre a pozícióra, amelyet akár ellenérték nélkül is vállalna valaki.

Vagyis véleményem szerint valójában kettő alpolgármesterre lenne szükség, az egyik ellátja a jelenlegi munkakört, ami a materiális dolgokért felel, a másik pedig a szellemi szervezésért, a közösségépítésért felel a faluban. Kapcsolatot tart és javaslatot tesz a Körképnek, Művelődési Háznak, civil szervezeteknek, részt vesz a helyi értelmiség megszervezésében, és motorja a helyi kommunikációnak, például felel a Bugyi Társalgó vagy az Önkormányzat facebook oldalának tartalmáért, moderálásáért is.

**III. „Bugyi TV” létrehozása Youtube-csatornaként**

Talán az egyik legnagyobb közösség- és véleményformáló erő, ha egy településnek van televíziós csatornája. Ám maradjunk a realitások talaján, egy ekkora település esetében egy színvonalas televíziós csatornához nem lenne elegendő tartalom, és a fenntartása túl nagy anyagi áldozatokkal járna. Ezért egy sokkal egyszerűbb megoldásra gondolok: Youtube csatornára. Csupán kamera, mikrofon, és esetleg drón kell hozzá, és egy fantáziadús ember, aki könnyed, élvezhető, pörgős stílusban összeállítaná az 5-10 perces összefoglaló jellegű videókat a helyi eseményekről, ballagásokról, bálokról, fesztiválokról, megszólaltatva az embereket, így egyre többen néznék. Lehetne könnyed hangvételű videókat készíteni arról, ahogy bemutatjuk a polgármesteri hivatalt a lakosoknak, amelyben elmagyarázzuk, hogy pontosan hova fordulhatunk a problémáinkkal. Vagy megismertethetjük a helyi sportszervezeteket, az új sportcsarnok működését, az iskolákat és azok eseményeit, mindezt könnyed stílusban, némi humorral fűszerezve, a legmodernebb zenékkel, hogy az emberek derűsen várják az újabb „adásokat”. Minél több embert szólaltatunk meg bennük, annál gyorsabban éreztetné a közösségformáló erejét, hiszen mindenki várná, hogy hogyan szerepelt ő maga vagy ismerőse a „Bugyi TV” következő adásában.

Akár hosszabb műsorokat is „gyárthatnánk” a Bugyi TV-re. Riportokat, interjúkat, kisfilmeket is lehetne készíteni. Tele vagyunk kincsekkel, még sem becsüljük meg őket. Miért nem készítünk interjúkat például a mindannyiunk által ismert nagy tanárainkkal? Ők mesélnének nekünk az életükről, a gondolataikról. Előbb-utóbb elkezdenék nézni a lakosok, és megismernénk a saját értékeinket is.

Nyilvánvalóan ez lenne a legnagyobb dobás, de összességében meggyőződésem, hogy jelentős változás indulna el a község életében, ha

- lenne egy társadalmi megbízatású alpolgármester, aki motorja az egész közösségépítésnek, újjászervezésnek, aki „ötletember”, akinek vannak víziói a helyi szellemi életről,

- szükség lenne egy fórumra, ahol az emberek megismernék egymást, és színesebb képet alakítana ki Bugyiról, vagyis a Bugyi Társalgó,

- és létre kellene hozni a Bugyi TV-t Youtube-csatornaként, ami teljesen új szín lenne. Meggyőződésem, hogy színvonalas videókkal hamar népszerű lenne az emberek körében, sőt, akár médiafigyelmet is kaphatna, mert hasonló méretű település még nem próbálkozott meg önkormányzati szinten egy színvonalas Youtube-csatornával. Ezek lennének azok, amivel nem csak hoznánk a kötelezőt, nem csak a középszert súrolnánk, hanem kiemelkednénk a települések közül. Egyben egy valódi közösség alakulna ki, olyan arculata lenne a falunak, amely sok ember számára vonzó lehet.

**Bugyi, 2020. július 31.**

**Tisztelettel:**

**Dr. Szadai Szilárd**

**„külsős” bizottsági tag**